JayJayThrowThrow/commonwealth-wiki-mix huggingface dataset:
Paramaribo

Paramaribo is die hoofstad en grootste stad van Suriname. Die stad het in 2012 'n bevolking van 240 924 gehad en 'n oppervlakte van 182 km². Paramaribo is waarskynlik 'n verbastering van 'n Indiaanse naam "Parmirbo". Die stad lê aan die wesoewer van die rivier Suriname en aan die kus neffens die Atlantiese Oseaan. Die bynaam van Paramaribo is Par'bo. Die historiese stadsentrum is in 2002 deur Unesco as wêrelderfenisgebied gelys.
Geskiedenis

duimnael|links|Paramaribo se waterkant
duimnael|links|Die Waterkant van Paramaribo soos vanaf die Suriname-rivier gesien
By die Indiaanse dorp Parmibo is in die begin van die 17de eeu 'n handelspos opgerig deur Nicolaes Baliestel en Dirck Claez. Dit het egter in Britse hande geval en die Britte het 'n fort, Fort Willoughby, gebou. In 1667 het die fort en die ligging in Zeeuse hande geval. Die fort word Fort Zeelandia, en Paramaribo word Nieuw Middelburg. Vanuit die fort word Paramaribo stadig uitgebrei.
Demografie

Paramaribo beslaan 'n oppervlakte van 182 km² waarop 240 924 mense woon. Paramaribo is van alle Surinaamse distrikte die kleinste maar ook die digs bevolkte. Ongeveer 50% van die Surinaamse bevolking woon in Paramaribo.

48% van die bevolking van Paramaribo is Christene, 14% Hindoes, 9% Moslems, 4% is andersgelowig, 4% het nie 'n geloof nie en 21% het in die volkstelling geen antwoord op hierdie vraag verstrek nie.

Nederlands is die mees gesproke taal. Altesame 64% van die inwoners praat Nederlands as moedertaal, terwyl alle ander huishoudings dit as tweede taal besig. Ander tale wat gebruik word, is Surinaams (Sranantongo), Sarnami Hindoestani en Javaans.
Eksterne skakels

*
* Amptelike Unesco-bladsy


Kategorie:Geografie van Suriname
Kategorie:Kusstede
Kategorie:Wêrelderfenisgebiede in Suid-Amerika
JTD-enjin

JTD (uniJet Turbo Diesel) is die Fiat-motorgroep se term vir hulle gemenedrukbuisbrandstofinspuitingstelsel turbodieselenjinreeks. Die MultiJet naam word in die tweede geslag gemenedrukbuiseenhede gebruik. Die meeste motors in die Fiat, Alfa Romeo en Lancia reekse het JTD-enjins. Die eienaarskap van sommige van Fiat se JTD-ontwerpe word met General Motors gedeel as deel van 'n skikking na die mislukte samesmelting van die twee voertuigkonglomerate.

Die ontwerp kan gevind word in 1.3, 1.6, 1.9, 2.0, 2.2, 2.3, 2.4, 2.8 en 3.0 liter verplasingsenjins. Die algemeenste toepassing in Suid-Afrika is in die 1.9 liter weergawe wat in sekere Alfa Romeo 147 en 159 modelle gevind word asook in die Fiat Bravo 1.9 JTD.

Kategorie:Voertuigtegnologie
Massaproduksie

Massaproduksie is die vervaardiging van groot hoeveelhede gestandardiseerde produkte op monteerlyne.

Die vervaardigingstegniek is veral deur Henry Ford gewild gemaak in die 20ste eeu, veral deur sy vervaardiging van die Ford Model T.

Tydens massaproduksie word daar tipies gebruik gemaak van spore of vervoerbande om gedeeltelik voltooide produkte na medewerkers te vervoer, wat eenvoudige en herhalende take verrig om baie hoë produksietempos per werker te verseker sodat hoë volume vervaardiging van goedkoop goedere verseker kan word. Massaproduksie is kapitaalintensief aangesien dit tot 'n groot mate van masjinerie gebruik maak relatief tot die aantal arbeiders. Met laer arbeidskostes en 'n vinniger produksietempo, word die vereiste kapitaal vermeerder maar lopende uitgawes verminder. Masjinerie wat benodig word om 'n massaproduksielyn op te stel is egter so duur dat daar verseker moet word dat die produk sukses sal behaal sodat die maatskappy verseker kan word van 'n goeie opbrengs op sy belegging. Masjinerie vir massaproduksie soos robotte en persmasjiene se installasiekostes is ook baie hoog. Massaproduksie is dus uiters geskik om groot, relatief homogene verbruikersgroepe te bedien wie se vraag na sodanige produkte lang produksielopies, wat die soort produksieproses vereis, sal regverdig.
Bronne

* Womack, Jones, Roos; The Machine That Changed The World, Rawson & Associates, New York. Gepubliseer deur Simon & Schuster, 1990.
Eksterne skakels

Kategorie:Tegnologie
Enjinbeheereenheid

duimnael|regs|300px|Binnekant van 'n Golf TDI se enjinbeheerstelsel.

'n Enjinbeheereenheid is 'n elektroniese beheereenheid wat verskeie aspekte van 'n binnebrandenjin se werking beheer. Die eenvoudigste eenhede beheer slegs die hoeveelheid brandstof wat by elke silinder van die enjinsiklus ingespuit word. Meer gevorderde beheereenhede op moderne motors beheer ook die ontstekingstydreëling, kleptydreëling die hoeveelheid druk wat deur die turboaanjaer gelewer word asook ander bybehore.

Enjinbeheereenhede bepaal die hoeveelheid brandstof, kleptydreëling en ander parameters deur die enjin te monitor aan die hand van verskeie sensors. Hierdie sensors kan die verdeelpypdruksensor, die versnellerposisiesensor, die lugtemperatuursensor, suurstofsensor en vele ander insluit. Hierdie sensors maak dan deel uit van 'n beheerlus (soos 'n PID-beheerder).

Voor die bekendstelling van enjinbeheereenhede was die meeste enjinparameters vasgestel gewees. Die hoeveelheid brandstof per silinder per enjinsiklus was bepaal deur 'n vergasser of brandstofinspuitpomp.

Kategorie:Voertuigtegnologie
DENSO Corporation

DENSO Corporation is 'n wêreldwye vervaardiger van motorkomponente met hul hoofkwartier in Kariya in die Aichi prefektuur in Japan. Die maatskappy is op 16 Desember 1949 gestig en is 'n lid van die Toyota-motorgroep. DENSO was aanvanklik die elektriese komponentvervaardigingsafdeling van die Toyota Motorgroep gewees maar is afgestig van die moedermaatskappy in die herkonstruksie-tydperk na die Tweede Wêreldoorlog toe die Japannese oorlogsmasjien ontbind is.

Met ingang 31 Maart 2005 het DENSO Corporation bestaan uit 171 dogtermaatskappye (64 in Japan, 33 in die Amerikas, 31 in Europa en 43 in Asië/Oseanië) met 'n totaal van 104 183 werknemers. In 2006 was DENSO 207nde gelys op die Fortune 500 lys van maatskappye met 'n totale inkomste van V.S.A $ 1.5 miljard.
Verkope

In 2004 was DENSO se wêreldwye verkoopsyfers as volg versprei:
* Termiese Stelsels 34.9%
* Kragbron Beheerstelsels 22.7%
* Elektroniese Stelsels 14.8%
* Elektriese Stelsels 11.4%
* Klein Motors 7.1%
* IVS (Intelligent Vervoerstelsels) 3.6%
* Nywerheidstelsels, Verbruikersgoedere 2.1%
* Ander Voertuigverwante produkte 1.4%
Verwysings

Kategorie:Japanse maatskappye
Kategorie:Toyota
Yves Leterme

Yves Camille Désiré Leterme (Wervik (Wes-Vlaandere), 6 Oktober 1960) is 'n Belgiese christen-demokratiese politikus. Hy is lid van die politieke party CD&V.

Vanaf 20 Maart 2008 tot 30 Desember 2008 en vanaf 25 November 2009 tot 6 Desember 2011 was hy die Eerste Minister van België. Sedert 1995 is hy ook lid van die raad van Ieper en sedert 2007 ook senator.

Voor dit was hy minister, eerste minister van Vlaandere, partyvoorsitter, volksverteenwoordiger en skepe.

Leterme het in die regte, politieke wetenskap en bestuurswetenskap gestudeer. Hy is getroud en het drie kinders.


Kategorie:Belgiese adjunk-premiers
Kategorie:Belgiese ministers
Kategorie:Eerste Ministers van België
Kategorie:Eerste Ministers van Vlaandere
Kategorie:Ministers van Buitelandse Sake
Kategorie:Geboortes in 1960
Kategorie:Lewende mense
Jaropolk I van Kiëf

duimnael|regs|235px|Die moord op Jaropolk

Jaropolk I Swjatoslawitsj (Russies: Ярополк I Святославич) was tussen 972 en 980 die jong en taamlik raaiselagtige prins van Kiëf.

Sy pa, Swjatoslaf I, het Kiëf in Jaropolk se hande gelaat toe hy op ’n veldtog teen die Donause Bulgare vertrek het. Kort ná Swjatoslaf se dood het ’n burgeroorlog egter uitgebreek tussen Jaropolk en sy broers. Volgens een weergawe het Oleg (sy een broer) vir Ljoet, die seun van Jaropolk se raadgewer en opperbevelhebber, Sweneld, vermoor. Laasgenoemde het daarop aangedring dat Jaropolk wraak neem, en dus het die prins teen sy broer opgetrek en hom vermoor. Daarna het Jaropolk sy manne na Nowgorod gestuur van waar sy ander broer Wladimir gevlug het ná die nuus van Oleg se dood. So het Jaropolk die enigste heerser van Kiëf-Roes geword.

In 980 het Wladimir teruggekeer met huursoldate en Jaropolk aangeval. Op pad na Kiëf het Wladimir die stad Polotsk beleër omdat Rogneda, dogter van Rogwolod, die prins van Polotsk, sy broer Jaropolk bo hom gekies het. Wladimir het Rogneda in die teenwoordigheid van haar pa verkrag. Hy het Rogwolod laat vermoor en Rogneda gedwing om met hom te trou. Daarna het hy Kiëf beleër met die hulp van die bojaar Bloed, wat ná Sweneld se dood Jaropolk se raadgewer geword het. Bloed het Jaropolk egter verraai deur hom aan te raai om uit Kiëf te vlug en hom terug te trek in die stad Rodja. Maar Wladimir het Rodja ook beleër en Jaropolk gevra dat hulle oor vrede onderhandel. Jaropolk het geglo dat Bloed en sy broer werklik vrede wou hê en het na Wladimir se hoofkwartier gegaan waar hy vermoor is.
Verwysings

: Hierdie artikel is merendeels vertaal vanaf die Nederlandse Wikipedia-artikel :nl:Jaropolk I van Kiev


Kategorie:Russiese grootprinse
Kategorie:Huis van Rjoerik
Kategorie:Geboortes in 955
Kategorie:Sterftes in 978
Aardklop

duimnael|Propperse Dopperse poeding, 'n kosstalletjie by Aardklop.
duimnael|Straatoptrede met djembés.

Aardklop is 'n Suid-Afrikaanse kunstefees wat sedert 1998 jaarliks in die stad Potchefstroom in die Noordwesprovinsie van Suid-Afrika aangebied word. Die fees bied hoofsaaklik Afrikaanse produksies in teater, dans, kabaret en visuele kunste. Dit is die naasoudste Afrikaanse Kunstefees in die land.

Dié kunstefees word tydens die Septembervakansie van die Noordwes-Universiteit en skole in Noordwes aangebied, aangesien die fees van die fasiliteite soos sale en koshuise van hierdie instellings gebruik maak. Dit word op verskillende plekke in die stad gehou, lok ongeveer 150 000 besoekers en duur vyf dae lank.

Pryse wat uitgedeel word is die Smeltkroes vir beste Afrikaanse verhoogteks en die Aardvark vir grensverskuiwende werk.

Persone aan die spits was/is Giep van Zyl, Marguerite Robinson, Andries Vrey en ander.

Van 29 September tot 3 Oktober 2021 is 'n minifees by die Voortrekkermonument in Pretoria aangebied.
Verwysings
Eksterne skakel

* Aardklop se webwerf
*

Kategorie:Afrikaners
Kategorie:Feeste in Suid-Afrika
Kategorie:Kuns van Suid-Afrika
Kategorie:Musiekfeeste
Kategorie:Potchefstroom
Kategorie:Kunsfeeste
Kategorie:Afrikaans
Logossentrisme

Logossentrisme is waar die betekenis van 'n teks buite die teks gesoek word. Dit hou verband met die siening dat praat beter is as skryf, omdat daar meer informasie in die praathandeling as in die skryfhandeling betrokke is. Die voorkeur van praat bo skryf, het te doen met die dekonstruksionalistiese aanname dat betekenis nooit in 'n vaste vorm vasgevang kan word nie. Die gedagte vind ons by die Griekse filosoof Herakleitos wat gesê het dat alles beweeg (Παντα ρει). Die gevolg van logossentrisme is dat die sin of betekenis van 'n teks, buite die teks self soek gesoek word in 'n eksterne verwysingspunt buite die teks. Hiermee word die moontlikheid om waarheid neer te skryf of om daaroor te lees, afgestaan word.
Sien ook

* Logos


Kategorie:Taalkunde
Wervik

Wervik (Frans: Wervicq, Pikardies: Wervi) is 'n Belgiese stad en munisipaliteit in die suide van die Vlaamse provinsie Wes-Vlaandere. Die munisipaliteit grens in die suidweste aan die Waalse provinsie Hainaut en in die suide aan die Leie-rivier, wat hier die grens vorm met die Franse gewes Nord-Pas-de-Calais. Aan die suidoewer lê die Franse stad Wervicq-Sud. Die munisipale gebied het 'n oppervlakte van 44 km² en sowat 18 000 inwoners (2010).
Geboortes

* Yves Leterme (1960), politikus (Eerste Minister van België)
Eksterne skakels

* Die amptelike webwerf van die munisipaliteit


Kategorie:Munisipaliteite in Wes-Vlaandere
Kategorie:Nedersettings in Wes-Vlaandere
Kategorie:Stede in Vlaandere
Oahu

Oʻahu is die derde grootste eiland in die Amerikaanse deelstaat Hawaii wat ondanks sy relatief klein oppervlakte van 1 545 vierkante kilometer sowat 80 persent van Hawaii se bevolking huisves. Met Honolulu is ook die administratiewe, ekonomiese en kulturele sentrum van die deelstaat op Oʻahu geleë. Vanweë Oʻahu se strategiese ligging is sowat 'n kwart van die eiland se landoppervlakte tot militêre spergebied verklaar en is gevolglik ontoeganklik vir besoekers. Betreklik hoë lewenskoste vir eilandbewoners en beter beroepsgeleenthede op die Amerikaanse vasteland het tussen 2010 en 2018 'n negatiewe nettomigrasie van byna 62 000 vir Oahu tot gevolg gehad.

duimnael|links|250px|Die kristalblou water van Waikikistrand (Honolulu)
In teenstelling met die meeste ander eilande beskik Oʻahu nie oor sy eie kleurryke bynaam nie – The Gathering Island ("Die Vergadereiland") is net 'n letterlike vertaling van die inheemse naam Oʻahu, maar is geleidelik as amptelike bynaam ingeburger. Die benaming dateer vermoedelik uit die tydperk toe die verskillende Hawaise koninkryke nog onderling oorlog gevoer het en die monarge in vredestye op hierdie eiland vir samesprekings vergader het. Aangesien die grootste deel van Hawaiï se bevolking tans op die eiland gekonsentreer is en ook meer as die helfte van die jaarlikse ses miljoen toeriste op Oʻahu tuisgaan, het die naam ook 'n nuwe moderne betekenis verkry.

Met 'n lengte van 70 kilometer en 'n wydte van 50 kilometer het Oʻahu die vorm van 'n ruit met 'n groot skiereiland in die suidooste waar talle vulkaankraters, die grootste stad Honolulu en 'n groot aantal besienswaardighede geleë is. Twee groot bergreekse strek langs die wes- en die ooskus dwarsoor die eiland; die Koolau-reeks met 'n lengte van 50 kilometer en 'n maksimale hoogte van sowat 960 meter, en die Waianae-berge met 'n lengte van sowat 25 kilometer en 'n maksimumhoogte van 1 200 meter.

Die vlakte tussen die twee bergreekse bevat vrugbare landbougebiede waar onder meer pynappels en suikerriet verbou word. Die grootste deel van die bevolking is in Honolulu gekonsentreer, en die stadsgebied het lankal begin om na die landbougebiede en langs die kusstroke uit te brei.
Verwysings
Eksterne skakels

;Toerisme
----
* Go Hawaii - Oahu


Kategorie:Eilande van Hawaii
Stemlose palataal-velêre frikatief

duimnael|regs|Stemlose palataal-velêre frikatief (tussen a's)

Die stemlose palataal-velêre frikatief (ook stemlose dorso-palataal-velêre frikatief, stemlose postalveolaar en velêre frikatief, stemlose medegeartikuleerde velaar en palatoaalveolêre frikatief) is 'n term wat vir 'n reeks soortgelyke klanke wat in meeste dialekte van Sweeds gebruik word om die foneem uit te spreek. In Sweeds, word dit baie keer die sje-klank genoem, gegrond op een of meer van die algemene spellings wat in Sweedse ortografie gebruik word. Onder die mees opmerklike eienskappe van die klanke is dat hulle baie soortgelyke akoestiese eienskappe het en duidelike herkenbare labialisasie vertoon. Die IFA simbool vir die klank gebruik word in die amptelike tabelle van die Internasionale Fonetiese Assosiasie beskryf as 'n "gelyktydige en ", maar nie alle fonetici stem hiermee saam nie.

Die klank herinner aan die Nederlandse of Duitse ch wat op e óf i volg, soos in ich.
Verwysings

Kategorie:Konsonante
Grammatika

Grammatika is die studie van die reëls wat die gebruik van 'n gegewe natuurlike taal bepaal, en, as sodanig is dit 'n veld van taalkunde. Tradisioneel het grammatika morfologie en sintaks ingesluit; in moderne taalkunde word die subvelde aangevul deur fonetiek, fonologie, semantiek, en pragmatiek.

Dieselfde term word ook toegepas op enige stel reëls; dus, daar kan gesê word dat elke taal sy eie bepaalde grammatika het. Dus verwys "Afrikaanse grammatika" na die reëls van die Afrikaanse taal self, terwyl "’n Afrikaanse grammatika" verwys na 'n spesifieke studie of analise van die reëls. 'n Volledige eksplisiete grammatika wat die grammatikale konstruksies van 'n taal omvattend beskryf is 'n beskrywende grammatika. Spesifieke soorte grammatikas, of benaderings tot die konstruksie daarvan, staan bekend as grammatikale raamwerke. Die standaard raamwerk, generatiewe grammatika is die transformasionele grammatikamodel wat in die 1950's tot 1980's deur Noam Chomsky ontwikkel is.
Eksterne skakels

*
Eiendomsagent

'n Eiendomsagent is 'n persoon wat namens 'n verkoper van nie-roerende goedere optree. In Suid-Afrika moet alle eiendomsagente volgens die Wet op Eiendomsagenskapsake, Wet 112 van 1976, by die Raad vir Eiendomsagentskapsake geregistreer wees. Alle eiendomsagente word uitgereik met 'n Vertrouendsfonds-sertifikaat en moet voldoen aan die bepalinge van die gedragskode soos deur die wet bepaal.
Verwysings

Kategorie:Beroepe
Klitikum

'n Klitikum (meervoud klitika) is 'n morfeem wat sintaktiese kenmerke van 'n woord het, maar tekens toon dat dit fonologies gebind is aan 'n ander woord.

In tale soos Frans en Nederlands bestaan daar swak vorme van voornaamwoorde wat tot klitika gereduseer word. Byvoorbeeld in Nederlands word die klitika m’n, je, z’n en d’r afgelei van die voornaamwoorde mijn, jouw, zijn en haar. Afrikaans maak egter nie die sterk-swak-onderskeid nie en die klitika kom oor die algemeen nie daarin voor nie.

Daar bestaan twee soorte klitika:
* 'n proklitikum, wat aan die begin van 'n morfeem voorkom; en
* 'n enklitikum, wat aan die einde van 'n morfeem voorkom.
Eienskappe

Eienskappe van klitika sluit in:
* Fonologies gebonde maar sintakties vry
* Funksie op frase of bysin vlak
* Kan nie in standaard gesprek geïntegreer word sonder om aan een of ander ander vorm gebind te wees nie
* Het baie keer grammatikale eerder as leksikale betekenis
* Behoort aan geslote klasse soos voornaamwoorde, voorsetsels, hulpwerkwoorde en voegwoorde
* Word gewoonlik aan die rande van woorde geheg, buite die afleidings- en verbuigingsaffikse
* Heg baie keer aan verskeie sintaktiese kategorieë van woorde soos die hoof selfstandige naamwoord, nie-hoof selfstandige naamwoord, voorsetsel, werkwoord of bywoord
* Fonologies onbeklemtoon
Verwysings

Kategorie:Morfologie (taalkunde)
Kategorie:Taalkunde
Elektriese drywing

Die elektriese drywing (P) van 'n elektriese apparaat is 'n grootheid vir die hoeveelheid energie wat die apparaat binne 'n bepaalde tydseenheid gebruik. Die mees gebruikte eenheid vir elektriese drywing is die watt (W).

Die elektriese drywing word deurgaans bereken deur middel van die volgende formule:
:\! P = V*I

waar:
*V: die effektiewe waarde van die elektriese spanning, uitgedruk in volt
*I: die effektiewe waarde van die elektriese stroom, uitgedruk in ampère
Wisselstroom

By wisselstroom word twee drywingsgroothede hanteer: Die skynbare drywing met eenheid voltampère (VA) en die werklike drywing met eenheid watt (W). Die verskil tussen die groothede bestaan deurdat sommige elektriese toestelle nie gedurende 'n volledige wisselstroomfase stroom gebruik nie. Hierdie verskynsel kom deurgaans voor by geskakelde voere. 'n Geskakelde voer sonder korreksie gebruik slegs energie as die wisselstroomamplitude maksimaal is.

Die elektriese infrastruktuur word bereken op die skynbare drywing, terwyl die daadwerklike energieopname laer is. Omdat dit 'n lae effektiewe gebruik van die elektriese infrastruktuur is word korreksie-elektronika in elektriese toestelle gebruik. Hierdie elektronika verleng die fasedeel waarin drywing opgeneem word. Min toestelle is egter in staat om drywing op te neem as die wisselstroomamplitude klein is, sodat die verskil tussen beide groothede in die praktyk van belang is.


Kategorie:Fisika
Kategorie:Elektromagnetisme


da:Effekt (fysik)#Effekt i elektriske kredsløb
et:Võimsus#Võimsus elektrotehnikas
sv:Effekt#För likström (DC) och spänning
Byvoeglike naamwoord

'n Byvoeglike naamwoord is 'n woord wat behoort aan 'n klas waarvan die lede selfstandige naamwoorde en voornaamwoorde aanpas. 'n Byvoeglike naamwoord spesifiseer naamlik eienskappe of attribute van 'n selfstandige naamwoord of voornaamwoord. Byvoeglike naamwoorde is een van die agt tradisionele woordsoorte. Taalkundiges onderskei egter vandag tussen byvoeglike naamwoorde en woorde soos bepalers wat te vore as byvoeglike naamwoorde gesien is.

Nie alle tale het byvoeglike naamwoorde nie, maar die meeste, insluitend Afrikaans, het. Voorbeelde van Afrikaanse byvoeglike naamwoord sluit in groot, oud, en moeg. Tale wat nie oor byvoeglike naamwoord beskik nie gebruik ander woordsoorte, baiekeer werkwoorde, om dieselfde semantiese doel te bereik. Selfs in tale wat byvoeglike naamwoorde het, kan 'n konsep wat in een taal daarmee uitgedruk word in 'n ander taal ontbreek en op 'n ander manier oorgedra word; soos byvoorbeeld die konsep honger wat in Afrikaans 'n byvoeglike naamwoord is (die honger man, ek is honger) word in Frans as "avoir faim" (letterlik "om honger te hê") uitgedruk.

In die meeste tale met byvoeglike naamwoorde vorm die woordsoort 'n oop klas; dit wil sê dat nuwe byvoeglike naamwoorde geredelik gevorm kan word deur prosesse soos afleiding.
Kategorieë van byvoeglike naamwoorde en volgorde

Byvoeglike naamwoorde kan in kategorieë ingedeel word:
* Stoflike byvoeglike naamwoorde: Hulle dui die materiaal aan, soos 'n sanderige eiland, versteende plante
* Vormaanduidende byvoeglike naamwoorde: Hulle sê iets oor die vorm van 'n byvoeglike naamwoord, soos rond, vierkantig, klein, groot.
* Kleuraanduidende byvoeglike naamwoorde: Hulle dui die kleur van 'n voorwerp aan, soos rooi of blou.
* Oordeelgewende byvoeglike naamwoorde: Hulle dui 'n oordeel oor die selfstandige naamwoord, soos mooi of lelik aan.

Daar is ook byvoeglike naamwoorde wat nie in die bogenoemde kategorieë val nie. Die kategorie van 'n byvoeglike naamwoord bepaal sy volgorde in 'n sin. Die volgorde wat deurgaans gebruik word is:

# byvoeglike naamwoorde wat 'n subjektiewe oordeel gee
# byvoeglike naamwoorde wat nie in een van die ander kategorieë val nie
# byvoeglike naamwoorde wat die kleur of vorm benoem
# byvoeglike naamwoorde wat die materiaal aandui

In 'n neutrale konteks word dus byvoorbeeld gesê: 'n mooi klein ou houthuis.

Van hierdie volgorde kan afgewyk word as 'n byvoeglike naamwoord in 'n beperkende sin gebruik word. As 'n selfstandige naamwoord gebruik word om 'n bepaalde groep voorwerpe te beperk, dan kom dit voor die andere byvoeglike naamwoorde. Dit kom voor in vergelykings, as mens twee voorwerpe vergelyk, dan word byvoeglike naamwoorde gebruik om die groep te beperk en waardeur die leser kan opmaak watter voorwerp bedoel word.

As twee huise vergelyk word, kan mens dus sê: 'n groot mooi ou houthuis en 'n klein mooi ou houthuis.
Sien ook

* Bywoord
* Selfstandige naamwoord
* Werkwoord
* Lidwoord
* Voegwoord
* Dieregeluide, werkwoorde wat die klanke van diere beskryf.
* Trappe van vergelyking
* Intensiewe
Verwysings
Eksterne skakels

*


Kategorie:Taalkunde
Kategorie:Woordsoorte
Enkelvoud

Enkelvoud is die grammatikale getal wat verwys na een lid van 'n aangewese klas.

Dit is die grondleggende grammatikale getal. Die mees algemene onderskeid in grammatikale getal is tussen enkelvoud en meervoud. Nie alle tale het grammatikale getal en daarom onderskeiding tussen enkel- en meervoud nie. Daar is egter ook tale wat ander onderskeid tref en spesifieke vorms vir twee, drie of 'n paar van 'n las objekte het. Sommige selfstandige naamwoord, soos melk of reën, kom in tale soos Afrikaans slegs in die enkelvoud voor.
Verwysings
Eksterne skakels

*


Kategorie:Grammatika
Kategorie:Morfologie (taalkunde)